হেরে গেলেন কেজরিওয়াল, সিসোদিয়া, পিছিয়ে অতিশীও

নয়াদিল্লি: হেরে গেলেন অরবিন্দ কেজরিওয়াল। দিল্লি বিধানসভা নির্বাচনে নয়াদিল্লি আসনে দাঁড়িয়েছিলেন আম আদমি পার্টির কনভেনর তথা প্রাক্তন মুখ্যমন্ত্রী। বিজেপি-র পরভেশ বর্মার কাছে হার স্বীকার করলেন তিনি। জঙ্গপুরা কেন্দ্রে হেরে গেলেন প্রাক্তন উপমুখ্যমন্ত্রী মণীশ সিসোদিয়া। এদিকে অষ্টম রাউন্ডের গণনা শেষে পিছিয়ে রয়েছেন বিদায়ী মুখ্যমন্ত্রী অতিশী।

শনিবার ভোটগণনা শুরু হতেই এগিয়ে যেতে থাকে পদ্মশিবির। সকাল সাড়ে ৯টার সময় ম্যাজিক ফিগার পেরিয়ে যায় তারা। ঘণ্টাখানেক পরে অবশ্য ‘কামব্যাক’ করতে শুরু করে আম আদমি পার্টি। বেলা ১১টার দিকে বিজেপি ৩৯ এবং আপ ৩০টি আসনে এগিয়ে ছিল। কিন্তু ফের ব্যবধান বাড়ানো শুরু করে কেন্দ্রের শাসকদল।

আরও পড়ুন: মোদির হাতেই দিল্লির লাড্ডু, ২৭ বছর পর রাজধানীতে ক্ষমতায় বিজেপি

দুপুর ১টার সময় ১০টি আসনে জয় নিশ্চিত হয়ে গিয়েছে বিজেপির, তারা এগিয়ে ৩৭টি আসনে। আপ জিতেছে চারটি আসনে এবং এগিয়ে আছে ১৯টি আসনে। দিল্লিতে মোট বিধানসভা আসনের সংখ্যা ৭০, ফলে ৩৬ হল ম্যাজিক ফিগার। গেরুয়া শিবির যে ২৭ বছর পর রাজধানীর ক্ষমতা দখল করতে চলেছে তা বলাই বাহুল্য, শুধু নির্বাচন কমিশনের আনুষ্ঠানিকভাবে ঘোষণা করাটাই বাকি।